google/wiki40b huggingface dataset:
Vytautas Putna

Vytautas Putna (rus. Витовт Казимирович Путна, 1893 m. kovo 31 d. – 1937 m. birželio 12 d.) – lietuvių kilmės Tarybų Sąjungos karinis veikėjas, komkoras (1935 m.), karinis diplomatas. Sušaudytas represijų Tarybų Sąjungoje metu.

Biografija

Gimė 1893 m. Mackonių kaime dab. Molėtų raj., valstiečio šeimoje. Rygoje baigė komercijos ir amatų mokyklą. 1913 m. buvo suimtas už revoliucinę propagandą.
1915 m. paimtas į kariuomenę. Kovojo Pirmajame pasauliniame kare. 1917 m. baigė praporščikų mokyklą. Vėliau vadovavo batalionui, varė revoliucinę propagandą tarp 12-osios armijos kareivių.
1917 m. įstojo į RSDDP (bolševikų) partiją. 1918 m. įstojo į Raudonąją armiją. Nuo 1918 m. Vitebsko karinis komisaras.
1918 m. rugsėjo mėn. – 1919 m. gegužės mėn. 1-osios Smolensko (vėliau pervadintos į 26-ąją šaulių) divizijos komisaras, nuo 1919 m. gegužės mėn. – 228-ojo Karelijos pulko vadas, nuo 1919 m. liepos mėn. – šios divizijos 2-osios brigados vadas. Nuo 1919 m. gruodžio mėn. – divizijos viršininkas. Dalyvavo malšinant Kronštato sukilimą 1921 m. ir valstiečių sukilimus Volgos žemupyje.
Už veiklą Rusijos pilietiniame kare apdovanotas trimis Raudonosios Vėliavos ordinais – vienas 1920 m. (už nuopelnus kariaujant Rytų fronte), du – 1921 m. (vienas už nuopelnus Vakarų fronte, antras – už Kronštato sukilimo malšinimą).
1923 m. palaikė trockistų opoziciją.
1923 m. baigė Aukščiausiųjų vadų kursus Karo akademijoje. Nuo 1923 m. 2-osios Maskvos pėstininkų mokyklos viršininkas, po to dirbo Raudonosios armijos štabe, centrinėse valdybose, vadovavo korpusui.
1927–1931 m. dirbo kariniu atašė Japonijoje, Suomijoje, Vokietijoje.
1931–1934 m. korpuso vadas Primorjės kariuomenės grupėje Rusijos Tolimuosiuose Rytuose.
1934–1936 m. karinis atašė Didžiojoje Britanijoje.
1936 m. atšauktas į TSRS ir 1936 m. rugpjūčio 20 d. suimtas. Tardant kankintas. Prisipažino dalyvavęs antitarybiniame trockistiniame, kariniame – fašistiniame sąmoksle. 1937 m. birželio 11 d. TSRS Aukščiausiojo Teismo Ypatingosios komisijos (Специальное присутсвие) nutarimu kartu su Michailu Tuchačevskiu, J. Jakiru, Jeronimu Uborevičiumi nuteistas myriop ir naktį į birželio 12 d. sušaudytas. Reabilituotas kaip nekaltas 1957 m.
Bronisław Malinowski

Biografija

Gimė profesoriaus šeimoje Krokuvoje, tuo metu priklausiusioje Austrijai-Vengrijai. Vaikystėje kentėjo nuo ligų, bet buvo talentingas mokslui. 1908 m. Jogailos universitete įgijo filosofijos daktaro laipsnį (matematikos ir gamtos mokslų srityje). Išvyko mokytis į Leipcigo universitetą fizinės chemijos, ten susidomėjo antropologija. 1910 m. Malinovskis persikėlė į Londoną, ten įstojo į Londono ekonomikos mokyklą.
Antropologijos interesų vedinas 1914 m. dalyvavo etnografinėje ekspedicijoje po Australiją ir Naująją Gvinėją. Darė lauko tyrimą Mailu saloje, o vėliau Trobriando salose. Dėl prasidėjusio I-ojo pasaulinio karo, jis negavo leidimo grįžti į Europą, todėl liko Trobriando salose, kur tęsė savo stebėjimus. Čia jis dalyvavo ir aprašė specifinius vietinių gyventojų mainus – Kula (koralų karolių ir apyrankių mainus tarp aplinkinių salų gyventojų).
Grįžęs į Europą, Malinovskis parašė mokslinį darbą, apsigynė mokslų daktaro laipsnį ir tapo Londono ekonomikos mokyklos antropologijos dėstytoju. 1922 m. jis parašė knygą Argonauts of the Western Pacific, kuri išgarsino tiek patį B. Malinovskį, tiek jo antropologinį stebėjimo metodą. Dėl jo Londono ekonomikos mokykla kelis dešimtmečius buvo svarbiausiu antropologijos mokslo centru Europoje. 1931 m. tapo Jungtinės Karalystės piliečiu.
Vėliau išvyko į JAV, dėl prasidėjusio II-ojo pasaulinio karo ten pasiliko, dėstė Jeilio universitete. Mirė 1942 m. dėl širdies smūgio. Palaidotas Niu Heiveno kapinėse (Konektikutas).

Indėlis

Malinovskis laikomas vienų pirmųjų antropologų, pradėjusių atlikinėti lauko tyrimus. Iki tol dauguma antropologų remdavosi keliautojų, misionierių, kolonijų tarnautojų užrašais ir iš to darydavo apibendrinimus. Malinovskis pabrėžė būtinybę pačiam antropologui ne tik stebėti tiriamą kultūrą, bet ir dalyvauti jos gyvenime, pažinti pasaulį per tiriamos kultūros pasaulėvaizdį. Jis teigė, kad kultūra skirta tenkinti individų, o ne visos visuomenės poreikius.
Bronislavo Malinovskio idėjos padarė didelę įtaką tolimesnei antropologijos raidai, juo mainų idėją plačiau išplėtojo Marcel Mauss.
Benino transportas

Benino transportas – transporto infrastruktūra ir priemonės Afrikos valstybėje Benine.

Geležinkeliai

Benine įrengta 578 km geležinkelių, kurių vėžės plotis 1000 mm. Šalies geležinkelių tinklą sudaro linija Kotonu–Bohikonas–Dasa Zumė–Savė–Paraku su atšaka į Porto Novą. Taip pat yra nebenaudojamos atšakos į Uidą, Pebę ir Segboruė. Seniau buvo neilga 600 mm pločio linija Abomdi–Zagandas. Artimiausiais metais planuojama pratęsti geležinkelio liniją nuo Paraku per Kandį iki Niamėjaus (Nigeris).

Keliai

Benine yra 6787 km automobilių kelių iš kurių 1357 km yra grįsta. Šalį pietuose kerta Trans-Vakarų Afrikos plentas (Dakaras–Lagosas). Kiti svarbesni keliai yra Kotonu–Paraku–Malanvilis (toliau į Dosą Nigeryje), Dasa Zumė–Džugu–Tangieta (toliau į Fada Ngurmą Burkina Fase), (nuo Abeokutos) Ketu–Abomėjus–Aplahuė, Savė–Savalu, Nikis–Paraku–Aplahuė (toliau į Karą Toge).
Šalies automobilių parkas senas, techniškai netvarkingas. Dėl to ir dėl blogos kelių būklės dažni autoįvykiai. Kotonu mieste tik kelios gatvės asfaltuotos, miestuose gatvių apšvietimo beveik nėra.

Vandens transportas

Beninas turi du jūrų uostus – Porto Novą ir Kotonu. Pastaruoju uostu taip pat naudojasi priėjimo prie jūros neturintis Nigeris. Šalis prekybinio laivyno neturi. Vidaus vandens keliai sudaro 150 km – tai pasienio atkarpa Nigerio upe. Poplūdžių metu laivuojama ir Uemės upė.

Oro transportas

2004 m. šalyje buvo 5 oro uostai iš kurių tik vienas buvo padengtas tvirta danga – Kadžehuno oro uostas Kotonu mieste. Iš jo vyksta skrydžiai į daugelį Afrikos didmiesčių (Akrą, Abidžaną, Lagosą, Uagadugu, Dakarą, Johanesburgą, Nairobį, Kinšasą ir kt.) bei kelis Europos miestus (Paryžių, Briuselį). Kiti oro uostai yra Paraku, Natitingu, Kandyje ir Abomėjuje.
Apklausa

Apklausa – įvairių praktinių bei mokslinių tyrimų metodas, renkant informaciją apie žmonių nuomones, žinias, įsitikinimus, elgesį ir kt.
Apklausa yra klasikinis instrumentas, kurį naudoja empirinė sociologija, ekonomika, psichologija, kalbotyra. Apklausos vykdomos interviu pagalba, naudojamos anketos ir kitos priemonės. Išsiplėtojo ypač JAV XX a. pradžioje, kai Gallup institutai pradėjo naudoti rinkos bei nuomonių tyrimams.
Mika (atlikėjas)

Biografija

Mika gimė Beirute (Libane), amerikoje gimusios libanietės motinos – vaikiškų drabužių dizainerės ir siuvėjos bei Izraelyje gimusio amerikiečio verslininko tėvo šeimoje kaip trečias vaikas iš penkių. Turi vyresnes seseris Paloma ir Yasmine bei jaunesnį brolį Fortuné, ir seserį Zuleika. 
Mikai būnant vos vienerių, po to kai vienos iš seserų kambario siena buvo išsprogdinta, šeima buvo priversta pasitraukti iš karo apimto Libano ir persikėlė gyventi į Paryžių, Lamartine aikšte. Įdou tai, kad Penniman šeima gyveno virš buvusio Prancūzijos prezidento mamos namų. Pirmasis kūrinys, kurį išmoko groti pianinu buvo  Joe Dassin – "Les Champs-Élysées". Septynerių parašė pirmąją savo dainą "Angry". 
Kai Mikai sukako 9-eri, dėl financinių problemų šeima vėl persikraustė, šįkart – į Londoną, kur jis lankė Šarlio De Golio licėjų (Lycée Français Charles de Gaulle), čia jis patyrė žiaurias patyčias. Po traumuojančios patirties 6 – 8 mėnesius Mika mokėsi namuose. Po mokslų namuose pradėjo lankyti Šv. Filipo mokyklą (St Philip's School) Keningstone, kurioje buvo pagrindinis mokyklos choro atlikėjas. Paskutiniais metais lankė Vestminsterio mokyklą ir Karališkąjį muzikos koledžą (Royal College of Music), kurį metė, kad galėtų išleisti savo pirmąjį albumą. 
Mika laisvai kalba:  angiškai, prancūziškai, itališkai. Taip pat truputį arabiškai (libaniečių dialektu), ispaniškai, kinų mandarino kalba (mokėsi 9 metus). 
Muzikinių albumų iliustracijas Mika kūrė su savo seserimi Yasmine, kuri slepiasi po slapyvardžiu DaWack. 
Mika mėgsta tamsius ir suktus dainų žodžius suderinti su linksma muzika, taip dainos yra labai linksmos, bet ir turi prasmę. "Jei tokius dalykus pasakytum žmonėms tiesiai į akis, jie tau vožtu. Įdėk tuos pačius žodžius į dainą ir jie tau tai sudainuos ir pasakys, kad esi talentingas." – Mika. 
Vaikystėje jo vardas buvo trumpinamas Mica (Michael), bet po labai dažno netinkamo vardo tarimo "c" pakeitė į "k", taip dabar turime Mika.
Šaltinis (Marijampolė)

Šaltinis – katalikiškos krypties savaitraštis, leistas nuo 1926 m. kovo 14 d. iki 1940 m. birželio 22 d. Marijampolėje, redakcijos adresas Bažnyčios g. 18, administracija – Vytauto g. 19.

Istorija

Leido Marijonų kongregacija, spausdino Marijonų spaustuvė. Tiražas 1933 m. – 6000 egz. Leido priedą vaikams „Šaltinėlis“, virtusį savarankišku žurnalu, ir priedą ūkininkams „Artojas“.
Virginijus Būdvytis

Biografija

1978 m. baigė Lietuvos žemės ūkio akademiją, mokslinis agronomas. 2001 m. Tauragės rajono savivaldybės administracijos Skaudvilės seniūnijos seniūnas, Lietuvos savivaldybių seniūnų asociacijos viceprezidentas.
Liberalų ir Centro sąjungos Tauragės skyriaus narys.
1995–1997 m., 2000–2001 m., 2003 m. ir 2007 m. (mandato atsisakė) Tauragės rajono savivaldybės tarybos narys.
Sutuoktinė Raimonda.
Ostroviai

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. 1975-1998 m. priklausė Suvalkų vaivadijai.
Šv. Patriko sala

Šv. Patriko sala (angl. St Patrick's Isle; men. Ellan Noo Perick) – maža sala Airijos jūroje prie Meno salos kranto. Salos krantai statūs ir uolėti, gerai tinka gynybai. Buvo sakoma, kad šv. Patrikas pirmą kartą į Meno salą įžengė būtent čia, dėl ko sala ir pavadinta Šv. Patriko sala.
Šioje saloje stovi Pylo pilis, kurios pastatai smarkiai apgriuvę, bet gerai išsilaikę: tai Šv. Patriko bažnyčia, apvalus airiškas bokštas, Šv. Džermeno katedra, gerokai naujesnė Meno salos lordo rezidencija. Senovinė katedra XVIII a. buvo palikta be priežiūros ir niekada neatstatyta.
Dabar salos dalis pilies sienų viduje yra turistų zona. Yra takas apie pilies sienas salos pakrantėje. Kita salos dalis yra paukščių draustinis.
Salą su Pylo miestu Meno saloje per Fenelos paplūdimį (Fenella Beach) jungia pylimas su keliu. Paplūdimys pavadintas Valterio Skoto romano „Piko Peverilas“ (Peveril of the Peak) herojės vardu.
Senasis Šv. Patriko salos pavadinimas yra men. Inis Patraic, Ynnys Patraic.
Karolis Levickis

Biografija

1999 m. baigė Tytuvėnų vidurinę mokyklą.
Dirba Vilniaus sporto mokyklos „Tauras“ treneriu.
FC Senec

Istorija

Klubo komanda 2007–2008 m. sezone žaidė Slovakijos aukščiausioje lygoje, bet po to buvo prijungta prie DAC Dunajska Streda klubo ir tapo dukterine komanda.
Fortum Klaipėda termofikacinė elektrinė

Istorija

UAB „Fortum Klaipėda“ įkurta 2007 m. lapkričio 21 d. Pagrindinė UAB „Fortum Klaipėda“ akcininkė yra UAB "Fortum Heat Lietuva" valdanti 95% akcijų. Likusios akcijos priklauso AB „Klaipėdos energija“..
2011 m. kovo mėnesį pradėti jėgainės statybos darbai. Jėgainei pastatyti prireikė apie 1,2 milijono darbo valandų. 2013 m. pradėta jėgainės eksploatacija. Jėgainę atidarė Lietuvos prezidentė Dalia Grybauskaitė ir Suomijos prezidentas Sauli Niinistö.

Techniniai duomenys

Jėgainė degina 3 rūšių kurą – iš viso 260 tūkst. tonų per metus, iki pusės šio kiekio sudarys išrūšiuotos komunalinės šiukšlės. Termofikacinė jėgainė šilumą parduos „Klaipėdos energijai“ ir tieks į Klaipėdos miesto centralizuotą šilumos tiekimo sistemą. Elektros energija bus tiekiama į Lietuvos elektros energijos tinklus. Jėgainės elektrinė galia – 20 MW, šiluminė – 50 MW ir papildomi 13 MW, kurie bus gaunami iš išeinančių dūmų žiemos laikotarpiu panaudojant kondensatorių. Jėgainė per metus pagamins apie 140 GWh elektros energijos ir apie 400 GWh šilumos energijos. Kasmetinis eksploatacijos valandų skaičius sudarys 8000 valandų.
85 MW ardyninio tipo katilo įranga, generuos 47 bar slėgio bei 400 °C temperatūros garą, sumontuota garo turbina su generatoriumi ir šilumokaičiais bei dūmų valymo sistema.
Planuojamas jėgainės pajėgumas sudarys 40 % viso Klaipėdos miestui reikalingo šilumos kiekio.
Prancūzijos ralis

Prancūzijos ralis (pranc. Rallye de France Alsace) – ralio varžybos rengiamos Prancūzijos regione Elzase. Nuo 2010 m. šis Prancūzijos etapas buvo įtrauktas į Pasaulio ralio čempionatą.
Rusijos socialistų revoliucionierių partija

Rusijos socialistų revoliucionierių partija (oficialiai Socialistų revoliucionierių partija, šnek. eserai, rus. Партия социалистов-революционеров (ПСР), эсеры, esery) – buvusi didelė XX a. pradžios Rusijos imperijos politinė partija, vaidinusi svarbų vaidmenį Rusijos revoliucijoje.
Partijos ideologija buvo demokratinio socializmo bei agrarinio socializmo formų revoliucinis socializmas. Po Vasario revoliucijos Rusijos laikinojoje vyriausybėje dalinosi valdžia su kitomis demokratinio socializmo bei liberalių pakraipų jėgomis. Po Spalio revoliucijos, 1917 m. lapkritį vykusiuose konstitucinės asamblėjos rinkimuose eserai gavo daugumą balsų, 1918 m. sausį konstitucinė asamblėja buvo išvaikyta bolševikų. Po to eserai skilo į bolševikus palaikiusią ir jų nepalaikiusią (dešiniųjų eserų) frakcijas. Dešinieji eserai, likę ištikimi laikinosios vyriausybės lyderiui Aleksandrui Kerenskiui, buvo bolševikų nugalėti Rusijos pilietinio karo bei po jo sekusių persekiojimų metu.
Vilma Šalčiuvienė

Biografija

2010 m. Klaipėdos valstybinėje kolegijoje baigė prekybos vadybą.
E. Stasiulaičio IĮ vadybininkė.
Tvarka ir teisingumas Kretingos rajono skyriaus narė, jaunimo lygos pirmininko pavaduotoja. 2011–2015 m. Kretingos rajono savivaldybės tarybos narė. 
Sutuoktinis Andrius, vaikai Deividas, Eimantas.
Jonavos miškai

Jonavos miškai – miškai, esantys Jonavos rajone. Plotas – 36 400 ha. Rajono miškingumas – 40,5 proc. Privačių miškų – 10,2 tūkst. ha. Juos valdo 2898 savininkai (vidutinis sklypo dydis 3,52 ha). Dar 5200 ha miškų rezervuoti privatizavimui. Didžiausi miškai: Bareišių miškas, Būdų miškas, Gaižiūnų miškai, Pageležių miškas.
Gusanai

Gusanai – armėnų liaudies dainiai. Apie gusanus žinių randama nuo V a. (Agatangehoso, Pavstoso Buzando, Movseso Chorenaci, Jehišės raštuose). Dainavo savo ir kitų sukurtas dainas apie gyvenimo džiaugsmus, meilę, liaudies herojų žygius, pasakojo mitinius pasakojimus. Pritardavo būgnu, lyra, vamzdeliu, trimitu. gusanai drauge buvo mimai ir juokdariai. Nuo XVII a. pradėti vadinti ašugais.
Kumulo prefektūra

Geografija

Prefektūroje būdingos dykros, prieina Gobio dykumos pakraštys. Gausu naudingųjų iškasenų (ypač nikelio).
Instrumentacija

Instrumentacija arba instrumentuotė – meninė raiškos priemonė, kalbos garsinės raiškos panaudojimas pasakymo ekspresyvumui didinti. Jos atmainos yra onomatopėja, aliteracija, ir asonansas. Onomatopėja yra nekalbinių garsų pamėgdžiojimas, aliteracija – priebalsių, o asonansas – balsių sąskambis.
Alkanas

Alkanas yra organinis junginys, sudarytas tik iš anglies ir vandenilio atomų. Visi anglies atomai susijungę į tiesią arba šakotą grandinę, viengubomis jungtimis, o į „neišnaudotas“ jungtis prisijungęs vandenilis. Dar galimas anglies atomų susijungimas viengubomis jungtimis į žiedą, tokie junginiai vadinami cikloalkanais. Alkanai yra alifatiniai junginiai.
Bendroji cheminė formulė alkanų be žiedų yra CₙH₂ₙ₊₂, kuriame n = 1, 2, 3, .. ir t. t. Paprasčiausias alkano pavyzdys yra metanas, CH₄. Sekantis homologinėje eilėje yra etanas, C₂H₆, ir taip toliau. Kiekvienas anglies atomas alkane turi sp³ hibridizaciją.
Visi alkanai yra netirpūs vandenyje, hidrofobiški, o skysti alkanai labai gerai tirpsta riebaluose, yra lipofiliniai.
Alkanai kartais senesnėje literatūroje vadinami parafinais.

Nomenklatūra

Pirmųjų keturių alkanų – metano, etano, propano, butano – pavadinimai yra trivialieji. Kitų homologinės eilės narių pavadinimai sudaromi iš skaitvardžių, atitinkančių anglies atomų skaičių junginyje, pavadinimų graikų arba lotynų kalba, pridedant priesagą -an- ir galūnę -as: pvz., pentanas, heksanas, … , dekanas ir t. t.

Cikloalkanai

Cikloalkanų pavadinimai sudaromi taip pat kaip ir nešakotos grandinės alkanų pridedant priešdėlį ciklo-, pvz., ciklopentaną sudaro penki anglies atomai išsidėstę uždaroje grandinėje.

Konformacijos

Struktūrinė formulė ir cheminio ryšio kampas ne visada visiškai apibūdina molekulės geometrinį išsidėstymą. Cheminis ryšys tarp atomo ir atomų grupių gali pasisukti įvairiu kampu vienas kito atžvilgiu. Nuo posūkio kampo didumo molekulė įgyja skirtingas geometrines formas, vadinamas konformacijomis.
Etanas yra paprasčiausias junginys, kuriam būdingos konformacijos.
Metilo grupės etano molekulėje apsisukdavomos visa ratą, t. y. 360°, tris kartus būna sustabdytoje ir tris kartus užstotoje konformacijoje. Užstotoje konformacijoje abiejų anglies atomų vandenilio jonai yra priešpriešais, todėl posūkio įtampa, o dėl jos ir molekulės potencinė energija yra didžiausia. Todėl ši konformacija nepatvariausia ir joje molekulė būna trumpiausiai.
Sustabdytosios konformacijos energija yra minimali dėl maksimalaus nuotolio tarp vandenilio atomų, todėl daugiausia etano molekulių yra šioje konformacijoje. Normaliomis sąlygomis tik 1 molekulė iš 1 000 turi pakankamai energijos, kad galėtų laisvai suktis apie σ ryšį. Kitos molekulės yra sustabdytoje konformacijoje.

Molekulės geometrija

Molekulės geometrija labai lemia alkanų fizikines ir chemines savybes. Šios savybės priklauso nuo anglies elektronų konfigūracijos. Alkanų molekulėse elektronai yra sp³ hibridizacijos. Anglies atomas turi keturis velentinius elektronus, iš kurių vienas yra 2s orbitalėje, o kiti trys – 2p orbitalėje. Šios dvi orbitalės hibridizuojasi (vyksta orbitalių suvienodėjimas), jų energija suvienodėja, ir po hibridizacijos orbitalės išsidėsto erdvėje taip, kad jų ašys būna nukreiptos į teatraedro vršūnes. Kampas tarp ašių yra lygus 109,47°.

Cheminis ryšys

Alkanų molekulėse yra tik C – H ir C – C viengubi ryšiai. Ryšio tarp C – H (anglies ir vandenilio)atomų ilgis yra apytiksliai lygus 1,09×-10¹⁰ m, o tarp C – C atomų – 1,54×-10¹⁰ m.
Kepler-452b

Kepler-452b – egzoplaneta, besisukanti aplink į Saulę panašią žvaigždę Kepler-452, esančią Gulbės žvaigždyne. Kepler-452b nutolusi nuo mūsų planetos maždaug 1400 šviesmečių. Planeta turi uolėtą paviršių. Ji yra maždaug 60 % didesnė už Žemę. Aplink savąją žvaigždę Kepler-452 apskrieja per 385 paras. Egzoplaneta yra 5 kartus masyvesnė už Žemę, todėl priskiriama superžemių tipui. Kepler-452b, kaip ir Kepler-452, susiformavo seniau nei Žemė. Egzoplaneta yra labai panaši į Žemę, nes yra gyvybės zonoje, kurioje nei per karšta, nei per šalta, todėl tikėtina, kad šioje planetoje gali egzistuoti gyvybė. Ją atrado Kepler kosminis teleskopas.
Lapavaisis

Lapavaisis (lot. folliculus) – sausasis atsidarantis vaisius, sudarytas iš vieno lizdo, kuriame daug sėklų. Prinokus, plyšta išilgai ir sėklos išbyra.
Lapavaisius išaugina: puriena, vaistinis bijūnas, kurpelė.
Get Sexy

Singlo informacija

Singlas debiutavo viename BBC radijuje 2009 m. liepos 7 d. Per šou interviu „Sugababes“ narės prasitarė, jog dainos prodiuseriai yra „The Smeezingtons“, kurie dirbo su „The X Factor“ nugalėtoja Alexandra Burke prie jos debiutinio albumo.
Singlas gavo daugiausiai teigiamus kritikų atsiliepimus. „The Guardian“ apibūdino singlą, kaip lengvai įsiminančią R&B dainą. Muzikos svetainė Popjustice, tapus dienos daina, apibūdino dainą, kaip sprogstantį pop singlą. NME teigė, kad tai yra „Sugababes“ sugrįžimo singlas, ir geresnis negu ankstesnis grupės singlas „Girls“. „Digital Spy“ sutiko, jog tai gera R&B šokio daina, ir geresnė šokių daina nei „Red Dress“. Tačiau dauguma kritikavo, jog solo partijos neprilygo priedainiui.
Yra keletas šios dainos versijų. Vienoje iš jų priedainį dainuoja tik Berrabah, o kitoje yra tiek Range, tiek Buchanan vokalai. Jade Ewen, kai tapo „Sugababes“ nare, taip pat perrašė šią dainą kaip ir kitas albumo „Sweet 7“ dainas. Tačiau Buchanan vokalai vis tiek yra palikti dar prieš prasidedant priedainiui.
Singlas turėjo būti antrasis singlas po 2004 m. singlo „Hole in the Head“, išleistas Jungtinėse Amerikos Valstijose. Tačiau daina nedebiutavo jokiame JAV tope.

Vaizdo klipas

2009 m. birželio 30 d. klipas debiutavo Popjustice svetainėje. Videoklipe Amelle yra narve, Heidi veidrodžių kambaryje, o Keisha pozuoja prie sofos. Per dainos priedainį merginos matomos spalvingoje trikampėje dėžėje, ir jos visos sukaustytos grandinėmis. Vaizdo klipas pasibaigia merginoms šokant grafiti išpieštoje scenoje.

Vaizdo klipo priėmimas

Popjustice gyrė šį vaizdo klipą, teigdami jog tai ateities „Sugababes“, ir kad pagaliau supranta grupės sudėtį.
Vaclavas Ostrorugas

Biografija

Buvo Poznanės vaivados Jano Ostrorugo ir kunigaikštytės Helnos sūnus. Turėjo janesnį brolį Stanislavą. Kartu su broliu studijavo Vendene. Po tėvo mirties 1501 metais atsirado ginčas tarp brolių dėl turto. 1515 metais sutaikintojas karalius padalino turtą tarp brolių. Po broio mirties Vaclavas 1519 metais tapo Kališo kaštelionu.

Šeima

Vedė Uršulę Potocką, nuo satuokos su kuria turėjo du sūnus: Medzižeco kaštelioną Stanislovą ir generalinį Didžiosios Lenkijos seniūną Jakūbą.
Kešavdasas

Kešavdasas Mišra (hindi केशवदास  = Keśavdās; 1555–1617 m.) – Indijos poetas, mokslininkas (panditas). Laikomas hindi vėlyvųjų viduramžių literatūros (arba ritikāl) pradininku ir vienu pagrindinių atstovų.
Gimė brahmanų poetų, mokslininkų šeimoje Orčhos apylinkėse (dab. Madhja Pradešas). Nors dauguma jo giminės narių plėtojo sanskrito literatūrą, Kešavdasas pasirinko kurti hindi (bradžo kalba). Šis žingsnis laikomas nauju posūkiu hindi literatūroje, nes iki tol kūryba hindi tarmėmis buvo daugiausia žodinė ir plėtojama žemesniųjų kastų. Jis į bradžo kalbą, kuri naudota daugiausia bhakti (religinių) poetų įvedė klasikinės sanskrito literatūros stilių, paremtą literatūrinėmis figūromis, palyginimais, aprašymais. Savo kūryboje rėmėsi vaišnaviškais motyvais.
Kešavdasas buvo Orčhos valdovo Indradžito Singho rūmų poetu, vėliau tarnavo pas Vyrą Singhą Deo.
Alaušas

Istorija

Ežero pavadinimas kildinamas iš šaknies al- (alėti = „tekėti, varvėti“).
Šiaurinė ežero pusė anksčiau priklausė valstybiniam Užpalių dvarui. Apie 1830 metus (galbūt po I-ojo sukilimo) į šiaurinę pusę buvo atkelti (arba atsikėlė) daug naujakurių, kuriems skirta žemės nuosavybės teise. Nuo tada dvaro sąrašuose atsiranda Alaušų kaimas.
Įdomu, kad dabar tankiu eglynu apaugęs šiaurinėje pusėje esantis kalnas anksčiau buvo tuščias ir smėlingas, o vietiniai gyventojai galėjo džiaugtis nebent dideliais ganyklų plotais. Tarybiniais metais ši teritorija aktyviai užsodinama, pastatoma plytinė, kasamas molis (dar ir dabar viena iš kalvų vadinama Moliakalniu), atsiradusiose duobėse veisiamos žuvys.
Viktorija Gineitytė

Viktorija Gineitytė (g. 1953 m. spalio 13 d. Vilniuje) – Lietuvos fizikė, habilituota fizinių mokslų daktarė.

Biografija

1977 m. baigė Vilniaus universitetą. 1999 m. habilituota fizinių mokslų daktarė.
1977–1987 m. dirbo Vilniaus universiteto Chemijos fakultete. Nuo 1987 m. Fizikos instituto (nuo 1990 m. Teorinės fizikos ir astronomijos institutas) vyriausioji mokslo darbuotoja. Mokslinių tyrimų sritys – molekulių elektroninės sandaros teorija, molekulių spektrų teorija.
Al-Nahda Club (Omanas)

Istorija

Klubas įkurtas 2003 m. Užsiima ne tik futbolu, bet ir kitomis sporto šakomis. 
Futbolo komanda žaidžia elito divizione. Tris kartus yra tapę šalies čempionais (2006–07, 2008–09, 2013–14. m.)